आरा/पटना. पटना-मुगलसराय रेलखंड पर कारीसाथ स्टेशन के पास शनिवार को तड़के 12306 डाउन नई दिल्ली-हावड़ा राजधानी एक्सप्रेस बेपटरी होने से बच गई। ट्रेन दिल्ली से हावड़ा की तरफ जा रही थी। जैसे ही ट्रेन कारीसाथ स्टेशन से आगे निकली, कपलिंग टूटने से इंजन से जुड़ी दो बोगियां आगे निकल गईं और बाकी पीछे छूट गईं। यह हादसा सुबह 4.09 बजे हुआ।
हालांकि, किसी तरह का नुकसान नहीं हुआ क्योंकि उस समय ट्रेन की रफ्तार कम थी। लेकिन, ट्रेन करीब एक घंटे तक कारीसाथ में ही रुकी रही। पीछे से रही आधा दर्जन से अधिक ट्रेनों को भी पीछे के स्टेशनों पर शंट कर दिया गया। ट्रेन में साथ चलने वाले कैरेज वैगन विभाग के कर्मियों ने कड़ी मशक्कत के बाद टूटी कपलिंग को जोड़ा और अन्य तकनीकी गड़बड़ियों को ठीक किया। तब 5.05 बजे ट्रेन को रवाना किया गया। इसके बाद डाउन लाइन पर परिचालन शुरू हुआ। कारीसाथ से सबसे पहले नई दिल्ली-पटना राजधानी गुजरी।
इधर, रेलवे स्टेशन प्रबंधक एसएन पाठक से जब इस बारे में पूछा गया तो उन्होंने अनभिज्ञता जाहिर की। जबकि, स्थानीय रेलवे अधिकारी ने पुष्टि करते हुए बताया कि राजधानी एक्सप्रेस के कपलिंग में खराबी आई थी, जिसके चलते ट्रेन को कारीसाथ रेलवे स्टेशन के पास रोकना पड़ा था।
नई दिल्ली- पटना राजधानी एक्सप्रेस, संपूर्ण क्रांति एक्सप्रेस, श्रमजीवी एक्सप्रेस, लोकमान्य तिलक सुपरफास्ट एक्सप्रेस, नई दिल्ली-गुवाहाटी राजधानी एक्सप्रेस, अकालतख्त एक्सप्रेस, मथुरा-पटना एक्सप्रेस, पुणे-पटना एक्सप्रेस, सीमांचल एक्सप्रेस, जनसाधारण एकसप्रेस और 63262 पैसेंजर ट्रेन का परिचालन बाधित हुआ। कारीसाथ के बाद मुगलसराय तक ये ट्रेनें विभिन्न स्टेशनों पर रुकी रहीं।
हादसे के दौरान ज्यादातर यात्री सो रहे थे, इसलिए उन्हें इसका पता भी नहीं चला। जो जगे थे, उनके बीच अफरातफरी मच गई। ट्रेन में सफर कर रहे एक स्टाफ के अनुसार, जैसे ही इंजन से बोगियां अलग हुईं, लगा ट्रेन पटरियों पर बिना ब्रेक के लहरा रही है। कई यात्री सहम गए। ट्रेन रुकने के बाद जब पता चला कि कपलिंग टूटी है, तब यात्रियों ने राहत की सांस ली।
hin_Deva hin_Deva hin_Deva bho_Deva hin_Deva